CELEX: C2006/261/46
Language: sk
Date: 2006-10-28 00:00:00
Title: Vec T-236/06: Žaloba podaná 1. septembra 2006 – Landtag Schleswig-Holstein/Komisia

28.10.2006   
            
            
               SK
            
            
               Úradný vestník Európskej únie
            
            
               C 261/24
            
         Žaloba podaná 1. septembra 2006 – Landtag Schleswig-Holstein/Komisia
   (Vec T-236/06)
   (2006/C 261/46)
   Jazyk konania: nemčina
   Účastníci konania
   
      Žalobca: Landtag Schleswig-Holstein (Kiel, Nemecko) (v zastúpení: S. R. Laskowski, J. Caspar)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               prerušiť konanie až do vynesenia rozsudku Súdneho dvora v konaní vo veci týkajúcej sa tej istej záležitosti, ktoré pred ním prebieha,
               v prípade ak by Súdny dvor vyhlásil, že nie je oprávnený rozhodnúť vo veci, a postúpil vec Súdu prvého stupňa v súlade s článkom 54 Štatútu Súdneho dvora,
            
         
               —
            
            
               zrušiť rozhodnutia Komisie z 10. marca 2006 a z 23. júna 2006 a
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Komisia v napadnutých rozhodnutiach zamietla prístup k dokumentu SEK(2005) 420, o ktorý požiadal žalobca na základe článku 4 ods. 2 druhej zarážky nariadenia o transparentnosti (1). Tento dokument obsahuje právnu analýzu týkajúcu sa právomoci Spoločenstva v oblasti uchovávania osobných údajov prevádzkovateľom sietí elektronickej komunikácie.
   Žalobca uvádza v prvom rade porušenie článku 10 ES v spojení s článkom 1 druhým odsekom EÚ. Uvádza, že v rámci recipročných povinností lojálnej spolupráce a vzhľadom na zásadu transparentnosti je Komisia povinná poskytnúť mu súhlas na prístup k požadovanému dokumentu z dôvodu existencie silného verejného záujmu a záujmu zákonodarnej moci na úplnom zverejnení tohto dokumentu.
   Okrem toho žalobca uvádza porušenie článku 255 ES a článku 2 ods. 1 nariadenia o transparentnosti. V tejto súvislosti uvádza, že Komisia neoprávnene zakladá svoje odmietnutie poskytnúť prístup k požadovanému dokumentu na článku 4 ods. 2 druhej zarážke nariadenia o transparentnosti, pretože zverejnenie tohto dokumentu nebude mať vplyv na ochranu právneho stanoviska Komisie. Žalovaná sa preto dopustila nesprávneho posúdenia pri výkone svojej voľnej úvahy.
   
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s. 43; Mim. vyd. 01/003, s. 331).